KOMISIJOS REGLAMENTAS (EB) Nr. 1259/2004
2004 m. liepos 8 d.
dėl ilgalaikio leidimo pašaruose naudoti jau leidžiamus priedus
(Tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1970 m. lapkričio 23 d. Tarybos direktyvą 70/524/EEB dėl pašarų priedų (1) su paskutiniais pakeitimais, padarytais Reglamentu (EB) Nr. 1756/2002 (2), ypač į jo 3 straipsnį ir 9d straipsnio 1 dalį,
kadangi:
(1)
Direktyvoje 70/524/EEB numatyta, kad, negavus Bendrijos leidimo, nė vienas priedas nebūtų išleistas į apyvartą.
(2)
Direktyvos 70/524/EEB C priedo II dalyje nurodytų priedų, įskaitant ir mikroorganizmus ir fermentus, atveju gali būti išduodamas leidimas neribotam laikui naudoti naują priedą, jei laikomasi 3 straipsnio a dalyje nustatytų sąlygų.
(3)
Mikroorganizmo Enterococcus faecium (DSM 10663/NCIMB 10415) preparatą pirmą kartą buvo leista laikinai naudoti mėsiniams viščiukams Komisijos reglamente (EB) Nr. 1636/1999 (3).
(4)
Buvo pateikti nauji duomenys, pagrindžiantys paraišką dėl leidimo neribotam laikui naudoti šį mikroorganizmą.
(5)
Įvertinus pateiktą paraišką dėl leidimo naudoti tą mikroorganizmą, matyti, kad tenkinamos Direktyvoje 70/524/EEB dėl leidimo neribotam laikui numatytos sąlygos.
(6)
Todėl reikėtų neribotam laikui leisti I priede nurodytą mikroorganizmą naudoti mėsiniams viščiukams.
(7)
Skysto pavidalo fermento endo-1,4-beta-gliukanazės, endo-1,3(4)-beta-gliukanazės ir endo-1,4-beta-ksilanazės, gautos iš Trichoderma longibrachiatum (ATCC 74 252), preparatą naudoti mėsiniams viščiukams pirmą kartą buvo laikinai leista Komisijos reglamente (EB) Nr. 1436/1998 (4), o granulių pavidalo - Komisijos reglamente (EB) Nr. 937/2001 (5).
(8)
Fermento endo-1,3 (4)-beta- gliukanazės, gautos iš Aspergillus aculeatus (CBS 589.94), preparatą naudoti mėsiniams viščiukams pirmą kartą buvo laikinai leista Komisijos reglamente (EB) Nr. 654/2000 (6).
(9)
Fermento endo-1,3(4)-beta-gliukanazės ir endo-1,4-beta-ksilanazės, gautos iš Penicillium funiculosum (IMI SD 101), preparatą naudoti mėsiniams viščiukams pirmą kartą buvo laikinai leista Komisijos reglamente (EB) Nr. 866/1999 (7).
(10)
Fermento endo-1,4-beta-ksilanazės, gautos iš Aspergillus niger (CBS 520.94), preparatą naudoti mėsiniams viščiukams pirmą kartą buvo laikinai leista Komisijos reglamente (EB) Nr. 1436/1998 (8).
(11)
Kieto pavidalo fermento endo-1,4-beta-ksilanazės, gautos iš Bacillus subtilis (LMG-S 15136), preparatą naudoti mėsiniams viščiukams pirmą kartą buvo laikinai leista Komisijos reglamente (EB) Nr. 1353/2000 (9), o skysto pavidalo - Komisijos reglamente (EB) Nr. 2188/2002 (10).
(12)
Buvo pateikti nauji duomenys, pagrindžiantys paraiškas dėl leidimo neribotam laikui naudoti kiekvieną iš šių fermento preparatų.
(13)
Įvertinus pateiktas paraiškas dėl leidimo naudoti kiekvieną iš tų fermento preparatų, matyti, kad tenkinamos Direktyvoje 70/524/EEB dėl leidimo neribotam laikui numatytos sąlygos.
(14)
Todėl reikėtų neribotam laikui leisti fermento preparatus naudoti mėsiniams viščiukams, laikantis II, III, IV, V ir VI prieduose nurodytų sąlygų.
(15)
Įvertinus pateiktas paraiškas, matyti, kad reikėtų reikalauti tam tikrų procedūrų, siekiant apsaugoti darbuotojus nuo šio reglamento prieduose išvardytų pašarų priedų. Tokia apsauga turėtų būti užtikrinta, taikant 1989 m. birželio 12 d. Tarybos direktyvą 89/391/EEB dėl priemonių darbuotojų saugai ir sveikatos apsaugai darbe gerinti nustatymo (11), su pakeitimais, padarytais Europos Parlamento ir Tarybos reglamentu (EB) Nr. 1882/2003 (12).
(16)
Šiame reglamente numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ REGLAMENTĄ:
1 straipsnis
Preparatus, priklausančius grupei „mikroorganizmai“, nurodytai I priede, leidžiama naudoti kaip pašarų priedus, laikantis tame priede nustatytų sąlygų.
2 straipsnis
Preparatus, priklausančius grupei „fermentai“, nurodytus II, III, IV, V ir VI prieduose, leidžiama naudoti kaip pašarų priedus, laikantis tuose šio reglamento prieduose nustatytų sąlygų.
3 straipsnis
Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2004 m. liepos 8 d.